Канчаткова слава Падзамчышча адышла ў нябыт у ХХ стагоддзі. У 1930-я гады закрылі Фарскую капліцу і праз нейкі час яе не стала. Тады ж была закрыта і Васкрасенская царква, яе будынак ператварылі ў інтэрнат, а ў хуткім часе з-за неасцярожнасці з агнём новых насельнікаў ён згарэў. Спыніў дзейнасць парафіяльны Антоніеўскі (былы Бернардзінскі) касцёл, а ў сярэдзіне 1950-х гадоў яго зруйнавалі. Колішняя Фарская вуліца цяпер называецца вуліцай Рэвалюцыйнай. Востраўская вуліца ператварылася ў Сялянскі завулак. Адзіным відавочным сведкам даўнейшых часоў застаецца манастырскі корпус, у якім размяшчаецца маслабаза. Гэты гістарычны будынак варты ўвагі па многіх прычынах, у тым ліку і з той нагоды, што з ім звязаны цікавыя старонкі вайсковай гісторыі нашага горада.